James Scullin

James Henry Scullin (Trawalla, Victoria, 1876ko irailaren 18a - Melbourne, 1953ko urtarrilaren 28a) australiar politikaria izan zen. Australiako 9. lehen ministroa izan zen 1929tik 1932ra.

Irlandar jatorriko langile klaseko familia batean jaio zen. Langile eta dendari lanetan aritu zen Ballaraten. Autodidakta izan zen eta 1903an sartu zen Australiako Alderdi Laboristan. 1910ean aukeratu zuten lehen aldiz parlamentuko kide eta berriro 1922an. 1949 arte egon zen diputatu.

1928an oposizioko buru bihurtu zen eta gehiengo handiz irabazi zituen 1929ko hauteskundeak. Bere agintaldia 1929ko Depresio Handiaren ondorioekin bat etorri zen. Kanpo-zorra ordaintzeko, nekazariei laguntzeko eta pizgarri ekonomikoak sortzeko hainbat plan ezartzen saiatu zen. Hala ere, Senatuak planak blokeatu zituen eta Scullinek murrizketa politika ezarri behar izan zuen. Bere alderdi politikoa zatitu egin zen eta 1931ko hauteskundeak galdu zituzten.

Australiako lehen ministroak
Australiako politikariak
Australiako katolikoak
Victoriarrak